Latest Posts
देबोलिना राजा
July 30, 2020
तोषिनी राठौड़
July 29, 2020
Atithi lekhak
July 29, 2020
देबजानी गौस्वामी
July 28, 2020
आज हम आपको बताने जा रहे हैं एक ऐसी जगह के बारे में, जहां घरों में ताले नहीं लगते। हम बात कर रहे हैं महाराष्ट्र में अहमदनगर जिले के नेवासा तालुका के पास बसे एक छोटे से गांव शिंगणापुर की, जहां लोग घरों में ताले तो दूर दरवाज़े भी नहीं लगाते। शिर्डी से 7 किलोमीटर दूर और मुंबई से 350 किलोमीटर की दूरी पर शनि शिंगणापुर बसा हुआ है, जो एक देव स्थान माना जाता है। शनि ग्रह से संबंधित शनि देव यहां के मुख्य देवता माने जाते हैं।
क्यों नहीं लगाए जाते हैं यहां घरों में ताले?
इस शहर में लोग शनिदेव की शक्ति पर अटूट विश्वास करते हैं। कहते हैं कि शनिदेव गलत काम करने वालों को सजा देते हैं और इसीलिए लोगों को यहां चोरी का डर नहीं है। दिलचस्प बात यह है कि इस पूरे शहर में कोई पुलिस स्टेशन भी नहीं है। यहां के घरों के दरवाज़े और खिड़कियां भी नहीं लगाई गई है। गोपनीयता के लिए लोगों ने घरों में पर्दे लगा रखे हैं।
लोगों का मानना है कि उन्हें घर में दरवाज़े बंद किए बिना छुट्टियों पर जाने में कोई परेशानी नहीं है। कभी भी यहां कोई भी कीमती सामान या आभूषण ताले में नहीं रखे जाते। कहा जाता है कि डकैती करने वालों को शनिदेव का प्रकोप झेलना होता है। इस विश्वास के साथ लोग अपना कीमती सामान खुला ही छोड़ देते हैं।
आपको जानकर हैरानी होगी कि 2011 में एक बैंक ने यहां अपने दरवाज़े खुले रख दिए थे। इस बैंक ने यहां पर लॉकलेस शाखा खोली है, जो बिना तालों की है। लोगों का मानना है कि शनिदेव की कृपा से यहां कोई अपराध घटित नहीं होता। यही वजह है कि लोग यहां पर शनिदेव के भरोसे अपना घर संपत्ति और खुद को न्योछावर कर देते हैं।
क्या है मंदिर का महत्त्व?
इस स्थान पर मूलतः कोई मंदिर नहीं, बल्कि शनिदेव की पत्थर की मूर्ति है, जो काले रंग की है और ऊंचे मंच पर विराजमान है। कहते हैं कि यह मूर्ति अपने आप धरती से प्रकट हुई है। यह मूर्ति करीब 5 फुट की है और इसके पास एक त्रिशूल है। साथ ही इस मंदिर के पास शिव जी, हनुमान और नंदी की मूर्तियां भी अपने आप प्रकट हुई हैं।
ऐसी है प्रचलित कहानी
इस मंदिर के इतिहास के बारे में कहा जाए, तो एक चरवाहे ने सबसे पहले एक काले पत्थर को धरती से बाहर आते हुए देखा था। उसने जब इस पत्थर को लकड़ी से टटोला, तो उस पर से रक्त का बहाव शुरू हो गया। कहा जाता है कि इसके बाद शनि देव प्रकट हुए और चरवाहे को कहा कि इस स्थान पर यह पत्थर उनका स्वरूप होगा। उसके लिए कभी मंदिर ना बनाया जाए, परंतु शनिवार के दिन यहां तेल से अभिषेक किया जाए। बता दें कि भारतीय संस्कृति में सप्ताह का दिन शनिवार, शनिदेव के नाम पर आधारित है।
कैसे जाएं शनि शिंगणापुर?
यह स्थान शिर्डी से करीब 1.5 घंटे की दूरी पर है। रोज़ाना कई बसें भी शिंगणापुर के लिए चलाई जाती है। यह गांव अहमदनगर मुंबई पुणे और अन्य प्रमुख शहरों से जुड़ा हुआ है। यदि आप हवाई यात्रा करना चाहे तो औरंगाबाद तक आप हवाई यात्रा कर सकते हैं। इसका निकटतम रेलवे स्थानक श्रीरामपुर है।
यदि आप भी ऐसी ही किसी धार्मिक जगह जाने का प्लान बना रहे हैं, तो शनि शिंगणापुर आपको ज़रूर जाना चाहिए।